Κωλοτούμπα (όρος)

Ο πολιτικός όρος κωλοτούμπα (αγγλ. kolotoumba, kolotumba) έχει χρησιμοποιηθεί κατά κόρον από ΜΜΕ και πολιτικούς στην Ελλάδα για να δείξει την πολιτική ασυνέπεια και την πλήρη μεταστροφή ενός κόμματος, ή ενός πολιτικού προσώπου, από τις αρχικές πολιτικές θέσεις και απόψεις του. 

Ο ελληνικός αυτός πολιτικός όρος διεθνοποιήθηκε ιδίως μετά το καλοκαίρι του 2015 - με αφορμή την ολική πολιτική μεταστροφή του Αλέξη Τσίπρα και την συμφωνία του με την «Τρόικα» - και ευρέως χρησιμοποιήθηκε από τα διεθνή ΜΜΕ για να περιγράψει αυτό το φαινόμενο.

Ιστορικό
Πολιτικά, ο όρος αυτός χρησιμοποιούνταν από πολιτικούς στην Ελλάδα, αλλά πολύ σπάνια. Άρχισε να αναφέρεται συχνότατα σε αρκετά ελληνικά ΜΜΕ μετά το 2015 για να χαρακτηρίσει την ολική πολιτική στροφή του τότε πρωθυπουργού Αλέξη Τσίπρα μετά το «όχι» στο δημοψήφισμα που προκήρυξε και τη συμφωνία του με την «Τρόικα», τον Ιούλιο του 2015. Ωστόσο, έκτοτε χρησιμοποιείται ευρέως για κάθε έναν πολιτικό που αλλάζει ριζικά την άποψη του.

Αργότερα ο ίδιος όρος αναφέρθηκε και ως κυβίστηση, αλλά η έννοια του όρου έχει 100% μεταφορική αξία, δηλαδή σημαίνει υπαναχώρηση από τις αρχικές απόψεις ή θέσεις, και την πλήρη μεταστροφή σε σχέση με όσα υποστήριζε κάποιος πολιτικός στο ελληνικό πολιτικό γίγνεσθαι.

Διεθνοποίηση
Σύμφωνα με μια πηγή, «η λέξη (κωλοτούμπα) έχει κυριαρχήσει και χαρακτηρίζει την ελληνική πολιτική σκηνή και την πλειονότητα των κομμάτων και των εκπροσώπων τους και για όσους δεν το γνωρίζουν έχει ατύπως υιοθετηθεί και στις Βρυξέλλες. Προφέρεται με λίγο ξενική προφορά στους διαδρόμους της Κομισιόν όταν θέλουν να χαρακτηρίσουν πως κάποιος έκανε πλήρη μεταστροφή από αυτά που μέχρι πρότινος υποστήριζε.»

Ο όρος εμφανίστηκε ήδη τον Ιανουάριο του 2015, λίγες μόνο ημέρες μετά τον σχηματισμό της Κυβέρνησης Αλέξη Τσίπρα, στην γερμανική εφημερίδα Die Zeit. Τον Απρίλιο του ίδιου έτους χρησιμοποιήθηκε σε άρθρο της βρετανικής εφημερίδας Financial Times. Τον Ιούλιο του ίδιου έτους εμφανίστηκε σε πρωτοσέλιδο της βελγικής εφημερίδας De Standaard. Ακολούθησε πλήθος διεθνών μέσων ενημέρωσης.

Το 2017 η ισπανική εφημερίδα El País, εξηγώντας ότι πρόκειται για ελληνικό πολιτικό όρο (Kolotumba es un concepto politico griego), τον χρησιμοποίησε για πολιτικό γεγονός στην Ισπανία. Συγκεκριμένα, το άρθρο αφορούσε την καταλανική «κωλοτούμπα», σύμφωνα με την εφημερίδα, δηλαδή την εντός μιας εβδομάδας ανάκληση της ανακήρυξης της ανεξαρτησίας της Καταλονίας από το περιφερειακό καταλανικό κοινοβούλιο. Την ίδια χρονιά ο όρος χρησιμοποιήθηκε εκ νέου από τους Financial Times για να ασκήσει κριτική στην τότε πρωθυπουργό Τερέζα Μέι για την πολιτική της στάση αναφορικά με το Brexit.

Το 2019 ο όρος χρησιμοποιήθηκε από την πορτογαλική εφημερίδα Público.

Παραπομπές

Πηγές




Κατηγορία:Πολιτική ορολογία
Κατηγορία:Λαϊκισμός
Κατηγορία:Αλέξης Τσίπρας